Broj: 711-I-80-M-481-22/23-02-17

Zagreb, 27. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, kao zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev Davora Majića, direktora trgovačkog društva Regionalna veletržnica Osijek za iznajmljivanje i održavanje prostora veletržnice poljoprivrednih proizvoda d.d. (u daljnjem tekstu: Regionalna veletržnica Osijek d.d.)** za davanjem mišljenja Povjerenstva,na 198. sjednici održanoj dana 27. prosinca 2022.g. daje sljedeće:

**MIŠLJENJE**

**Direktor trgovačkog društva Regionalna veletržnica Osijek d.d. nije obveznik u smislu odredbi ZSSI/21-a, jer Republika Hrvatska ili trgovačko društvo kojem većinski udio ima Republika Hrvatska, odnosno jedinice lokalne i područne (regionalne) samouprave ili trgovačko društvo u kojemu bi iste imale većinski udio, nisu samostalno većinski vlasnici navedenog trgovačkog društva.**

Obrazloženje

Zahtjev za davanjem mišljenja Povjerenstva podnio je Davor Majić, direktor trgovačkog društva Regionalna veletržnica Osijek d.d. U knjigama ulazne pošte Povjerenstva zahtjev je zaprimljen 20. prosinca 2022. pod poslovnim brojem 711-U-9300-M-481/22-01-3, povodom kojeg se vodi predmet broj M-481/22.

Člankom 3. stavkom 1. podstavkom 39. ZSSI/21-a propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska obveznici u smislu navedenog Zakona.

Nadalje, člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu istog Zakona.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Podnositelj navodi da je trgovačko društvo Regionalna veletržnica Osijek d.d. dioničko društvo kapitala, u kojem Nacionalna veletržnica d.d., trgovačko društvo u vlasništvu države ima 41,01 % udjela u temeljenom kapitalu, Tržnica d.o.o. Osijek, trgovačko društvo u vlasništvu jedinice lokalne samouprave ima 17,86 % udjela, Grad Osijek ima 9,04 %, Osječko - baranjska županija ima 8,16 % te da Centar za restrukturiranje i prodaju (u daljnjem tekstu: CERP), u vlasništvu države, ima 6,10 %.

Nadalje navodi da više fizičkih osoba ima sveukupno 17,83 % udjela u temeljenom kapitalu trgovačkog društva Regionalna veletržnica Osijek d.d., slijedom čega traži mišljenje Povjerenstva je li povodom obnašanja navedene dužnosti dužan podnijeti imovinsku karticu, odnosno ostvaruje li pravo na dodatne naknade u vidu božićnice, uskrsnice, regresa, s obzirom da nije razvidno je li se u smislu utvrđivanja statusa obveznika poslovni udjeli trgovačkih društava iz članka 3. stavka 1. podstavaka 39. i 40. ZSSI/21-a zbrajaju ili se promatraju pojedinačno.

Uvidom u podatke sudskog registra nadležnog Trgovačkog suda u Zagrebu, utvrđeno je da je Centar za restrukturiranje i prodaju druga osoba za koju je upis propisan posebnim zakonom te da je Republika Hrvatska osnivač navedene pravne osobe, kao i da je Republika Hrvatska osnivač trgovačkog društva Nacionalna veletržnica d.d., dok je uvidom u podatke sudskog registra nadležnog Trgovačkog suda u Osijeku utvrđeno je da je Grad Osijek zajedno sa pet jedinica lokalne samouprave osnivač trgovačkog društva Tržnica d.o.o. Osijek.

Na zahtjev Povjerenstva vezano za vlasničku strukturu trgovačkog društva Regionalna veletržnica Osijek d.d., trgovačko društvo Središnje klirinško depozitarno društvo d.d. (u daljnjem tekstu: SKDD d.d.) očitovalo se dopisom zaprimljenim u Povjerenstvu elektroničkim putem 27. prosinca 2022., u kojem se navodi da je temeljem Odluke Upravnog vijeća CERP-a od 29. rujna 2020. o davanju suglasnosti na Listu dionica koje će se prenositi prijašnjim vlasnicima oduzete imovine,  u razdoblju od  20. listopada 2020. do 12. veljače 2021. CERP donio rješenja kojima ovlaštenicima naknade prenosi  predmetne dionice, koja su u cijelosti provedena u SKDD  upisom promjena na zastupničkom računu u razdoblju od 15. studenog 2020. do 24. prosinca 2021.

Zaključno se u dopisu SKDD-a navodi da Republika Hrvatska od navedenog dana više nije imatelj 17,62% dionica u trgovačkom društvu Regionalna veletržnica Osijek d.d., te da je dodatnom provjerom utvrđeno da je u registru pogrešno upisan CERP kao imatelj 6,11% dionica navedenoga društva, iako bi trebala biti upisana Republika Hrvatska, jer se radi o prijenosu dionica između Agencije za osiguranje radničkih potraživanja na Republiku Hrvatsku zastupanu po CERP-u, na koji je prijenos suglasnost dala Vlada Republike Hrvatske  svojom Odlukom Klasa od 22. kolovoza 2022., koji je prijenos proveden u SKDD-u na računu CERP-a, umjesto na računu CERP/RH.

U konkretnome slučaju iz zahtjeva za mišljenje vezano za primjenu odredbe članka 3. stavka 1. podstavka 39. ZSSI/21-a proizlazi da kumulirani zbroj udjela u temeljnom kapitalu trgovačkog društva Regionalna veletržnica Osijek d.d. iznosi 47,11%, jer društvo Nacionalna veletržnica d.d. u vlasništvu države ima 41,01%, te Republika Hrvatska ima 6,10% udjela, dok vezano za primjenu odredbe članka 3. stavka 1. podstavka 40. ZSSI/21-a kumulirani zbroj udjela iznosi 35,06%, jer Grad Osijek ima 9,04%, Osječko - baranjska županija ima 8,16 % te društvo Tržnica d.o.o. Osijek u vlasništvu jedinice lokalne samouprave ima 17,86 % udjela.

Iz navedenog proizlazi da se u odnosu na direktora trgovačkog društva Regionalna veletržnica Osijek d.d. ne radi o obavljanju funkcije člana uprave u trgovačkom društvu u kojem Republika Hrvatska ima većinski udio, odnosno trgovačkom društvu kojem su većinski vlasnici trgovačka društva u kojima većinski udio ima Republika Hrvatska, stoga se direktor istog ne može podvesti pod odredbu članka 3. stavka 1. podstavka 39. ZSSI/21-a

Također, u odnosu na direktora navedenog trgovačkog ne proizlazi da se radi o obavljanju funkcije člana uprave u trgovačkom društvu u kojem jedinice lokalne i područne (regionalne) samouprave imaju većinski udio, odnosno trgovačkom društvu kojem su većinski vlasnici trgovačka društva u kojima većinski udio imaju jedinice lokalne i područne (regionalne) samouprave, stoga se direktor istog ne može podvesti niti pod odredbu članka 3. stavka 1. podstavka 40. ZSSI/21-a.

Slijedom navedenog, direktor trgovačkog društva Regionalna veletržnica Osijek d.d. nije obveznik u smislu odredbi ZSSI/21-a te ga ne obvezuju zabrane i ograničenja propisane tim Zakonom, jer Republika Hrvatska ili trgovačko društvo kojem je Republika Hrvatska većinski vlasnik, odnosno jedinice lokalne i područne (regionalne) samouprave ili trgovačko društvo kojemu bi iste bile većinski vlasnik, nisu samostalno većinski vlasnici navedenog trgovačkog društva.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 ZAMJENIK PREDSJEDNICE POVJERENSTVA

 Davorin Ivanjek, dipl. iur.

Dostaviti:

1. Davor Majić, putem e-maila
2. Objava na internetskoj stranici Povjerenstva
3. Pismohrana